FI Euroopan unionin virallinen lehti C 101/13

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2012/C 101/05

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”SCOTTISH WILD SALMON”

EY-N:o: UK-PGI-0005-0863-07.03.2011

SMM ( X ) SAN ( )

1. Nimi:

”Scottish Wild Salmon”

2. Jäsenvaltio tai kolmas maa:

Yhdistynyt kuningaskunta

3. Maataloustuotteen tai elintarvikkeen kuvaus:

3.1 Tuotetyyppi:

Luokka 1.7 – Tuore kala, nilviäiset, äyriäiset ja kalapohjaiset tuotteet

3.2 Kuvaus 1 kohdassa nimetystä tuotteesta:

Nimellä ”Scottish Wild Salmon” tarkoitetaan Salmo salar -lajin pelagisia kaloja, jotka pyydetään Skotlannin joista ja rannikkoalueilta. Rannikkokalastus ulottuu enintään 1 500 metrin etäisyydelle Skotlannin rannikolta.

Tuoreet Scottish Wild Salmon -lohet ovat kirkkaan hopeanvärisiä, niiden selkä on tummansininen, kalat ovat kiinteitä ja suomut ovat eheitä. Liha on kiinteää ja syvän vaaleanpunaista. Kaloissa on hyvin tuore kalan tuoksu, ja ne ovat erinomaisessa kunnossa koko kauden. Liha ei ole kuivaa, ja se on hyvin maukasta. Scottish Wild Salmon -lohi eroaa muista lohista, sillä sen pilkutus on virheetön eivätkä pyrstö, evät tai pää ole vinot. Lihakset ovat hyvässä kunnossa, ja koostumus on kiinteä pitkän vaelluksen jälkeen. Scottish Wild Salmon ei sisällä keinotekoisia väriaineita eikä kemikaaleja.

Kalalla ei ole erityisiä kokoluokkia, sillä kyseessä on luonnontuote, ja sen vuoksi kasvuun vaikuttavat vaihtelevat olosuhteet. Luonnonvaraiset skotlantilaiset lohet painavat tavallisesti vähintään 1,5 kg. Ne voivat kasvaa jopa 20 kg:n painoisiksi. Kalat ovat ulkoapäin hopeanvärisiä, ja niiden liha on kiinteää ja syvän vaaleanpunaista. Ne myydään tuoreina, kokonaisina ja jäähän pakattuina.

3.3 Raaka-aineet (ainoastaan jalostetut tuotteet):

Ei sovelleta.

3.4 Rehu (ainoastaan eläinperäiset tuotteet):

Ei sovelleta.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Kalat on pyydettävä Skotlannin joki- ja rannikkokalastuksessa. Rannikkokalastusalue ulottuu enintään 1 500 metrin etäisyydelle rannikolta. Kalastusmenetelmänä on joku seuraavista:

Nuottakalastus veneestä

— Nuotta lasketaan veneestä, ja sitä ohjaillaan joen- tai merenrannalta tai vedestä rannan läheltä. Lohet jäävät nuotan sisälle, ja ne vedetään joen- tai merenrantaan.

Irralliset patopyydykset

— Joissa ja ennen muinoin jokisuissa on käytetty vanhanaikaista häkkimäistä pyydystä, joka rakennetaan tolpista tai punoksista ja asetetaan joskus kivimurskasta tehtyyn patoon. Lohenkalastuksessa tällainen pyydys on enemmän tai vähemmän suorakaiteen muotoinen nielullinen laatikko, joka asetetaan joen poikki kulkevaan kivipatoon.

Kiinteät pyydykset

— Saartopyydys, ns. fly-pyydys tai muu vaajoihin kiinnitetty pyydys. Nämä pyydykset kiinnitetään tai ankkuroidaan merenrantaan tai -pohjaan tietyin edellytyksin.

— Ns. haaf-pyydys on suorakaiteen muotoiseen kehykseen kiinnitetty verkko, jota kalastaja pitelee virtauksessa jokisuussa kahlaten. Verkko nostetaan, kun lohi jää siihen kiinni. Useita kalastajia voi työskennellä rinta rinnan. Ns. poke-pyydys muodostuu tolppiin taskumaisesti vierekkäin kiinnitetyistä verkoista, jotka asetetaan nousuvettä vasten. Kalat jäävät verkkotaskuihin kiinni, kun vuorovesi laskee.

Tämän lisäksi seuraavien tuotantovaiheiden on tapahduttava määritellyllä alueella:

— purkaminen

— kokoluokittelu

— jäähän pakkaaminen Skotlannissa. Jäähän pakkaaminen tehdään yleensä kalastusasemilla ennen kaupan pitoa, ja se voidaan tehdä millä tahansa kalastusasemalla Skotlannissa.

3.6 Viipalointia, raastamista, pakkaamista jne. koskevat erityiset säännöt:

Ei sovelleta.

3.7 Merkintöjä koskevat erityiset säännöt:

Ei sovelleta.

4. Maantieteellisen alueen tarkka rajaus:

Koko Skotlanti, mukaan lukien rannikkovedet 1 500 metrin etäisyydelle rannikolta.

5. Yhteys maantieteelliseen alueeseen:

5.1 Maantieteellisen alueen erityisyys:

Skotlannin luonto saa Scottish Wild Salmon -lohen hakeutumaan tälle maantieteelliselle alueelle. Skotlannin geologia ja maantiede, leuto ilmasto, korkealaatuinen vesi ja tulvajoet ovat välttämättömiä Scottish Wild Salmon -lohelle, sillä lohi hakeutuu ainoastaan Skotlannin rannikkoa ympäröiville puhtaille vesille.

Lohi on kotoperäistä, se aloittaa elämänsä makeassa vedessä, suuntaa sitten jokea pitkin valtamereen, jossa se kasvaa aikuiseksi, ja palaa sitten syntymäjokeensa lisääntymään. Lohenpyynti tapahtuu, kun lohet palaavat syntymäjokeensa.

Lohet viettävät 1–3 vuotta arktisilla vesillä Kanadan ja Grönlannin edustalla. Skotlannin geologia ja maantiede, leuto ilmasto, korkealaatuinen vesi ja tulvajoet edistävät kalojen terveyttä. Kalat puolestaan kuuluvat useisiin erillisiin kantoihin, jotka nousevat jokiin eri aikaan, joten kalaa nousee lähes läpi vuoden. Tämä on olennaisen tärkeää Scottish Wild Salmon -lohelle, koska lohi hakeutuu ainoastaan Skotlannin rannikon puhtaille vesille.

Skotlannin jokien lohet muodostavat yhden Euroopan suurimmista ja moninaisimmista lohivaroista, sillä Skotlannissa on lähes 400 lohijokea. Näissä joissa asuu satoja kantoja, joista jokainen on geneettisesti erilainen.

5.2 Tuotteen erityisyys:

Lohi on anadrominen kala, joka aloittaa elämänsä makeassa vedessä, vaeltaa mereen ja palaa sitten makeaan veteen – syntymäjokeensa – lisääntymään. Yhteys maantieteelliseen alueeseen muodostuu siitä, että lohenkalastus tapahtuu, kun kalat palaavat syntymäjokeensa.

Ympäristön ohella Scottish Wild Salmon -lohen ominaisuudet liittyvät maantieteelliseen alueeseen pyynti- ja käsittelyperinteiden ansiosta. Nämä menetelmät ovat hyvin dokumentoituja perinteisiä pyyntimenetelmiä. Scottish Wild Salmon -lohi on keskeinen osa Skotlannin kulttuuriperintöä. Kalojen paikallistamis- ja pyyntitaidoilla on pitkät, sukupolvelta toiselle siirtyneet perinteet. Tämän ansiosta Skotlannissa on vielä aktiivisia verkkokalastajia.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Verkkokalastus

Lohta on kalastettu verkoilla Skotlannissa vuosisatojen ajan. Lohella on aina ollut ja on edelleen symboliarvoa. Viittauksia nuottakalastukseen Tweedjoella löytyy jo vuoden 1160 tienoilta. Lainsäädännössä lohi mainitaan ensimmäisen kerran vuonna 1424. Kiinteiden pyydysten käyttö oli sallittua jokisuissa aina 1800-luvun alkuun asti. Parhaimmillaan lohen verkkokalastus luultavasti työllisti noin 3 000 henkeä. Valitettavasti useimmat lohen verkkokalastusasemat on Skotlannissa suljettu viimeisten 25 vuoden aikana. Joitakin on kuitenkin vielä jäljellä.

Pyyntimenetelmät ovat enimmäkseen säilyneet samoina vuosisatojen ajan. Tämä perinne jatkuu: pyyntitekniikat ja asiantuntemus ovat siirtyneet sukupolvelta toiselle, vaikka nykyään käytetäänkin uudenaikaista teknologiaa, sillä aluksissa on tehokkaammat moottorit ja verkkoja puhdistetaan painepesureilla.

Silloin kun ei vielä ollut nykyaikaisia jäähdytysmenetelmiä, joissakin kalastajakylissä oli jäävarastoja, joissa kaloja käsiteltiin. Jäähän pakattua lohta lähetettiin ennen muinoin purjelaivoilla Skotlannista Billingsgaten markkinoille Lontooseen. Tällainen jäävarasto on nykyään vielä Montrosen lähellä. Se on iso holvattu 1800-luvun puolivälistä peräisin oleva rakennus, jossa on edelleen ruohokatto. Tämä viilentää rakennusta sadeveden haihtuessa.

Maine

Lohi, josta käytetään myös nimitystä ”hopeaharkko” tai ”kalojen kuningas”, on aina ollut arvokas tuote – ja sitä se on edelleenkin. Joskus lohet savustettiin ja vietiin pitkän matkan päähän. Scottish Wild Salmon -lohen tärkein markkina-alue on perinteisesti ollut Billingsgate Lontoossa.

Savustettuja Scottish Wild Salmon -lohia myydään nykyisin tuottajatoreilla kaikkialla Skotlannissa. Osa kalasta viedään ulkomaille tuoreena. Kalaa on myös aiemmin toimitettu hoviin, ja vuonna 2005 sitä esimerkiksi toimitettiin Gleneaglesissa pidettyyn G8-maiden huippukokoukseen. Kalaa toimitetaan myös huippukokeille ja -ravintoloille, kuten Harrods sekä Fortnum & Mason. Sitä toimitetaan myös esimerkiksi huippukokki Richard Corriganille, joka omistaa Bentley’s Oyster Bar -ravintolan Piccadillyllä Lontoossa.

Yleisesti katsotaan, että Scottish Wild Salmon -lohella on erinomainen maku ja koostumus. Lontoossa sijaitseva Forman & Field Salmon Smokers -savustamo on sitä mieltä, että laadultaan parasta lohta haettaessa ainoastaan luonnonvaraisella skotlantilaisella lohella on perinteisesti ollut laatuvaatimuksia vastaava maine. Scottish Wild Salmon -lohi on hienoimpia skotlantilaisia tuotteita. Tästä seikasta ovat tietoisia asiakkaat niin Skotlannissa kuin maailmanlaajuisesti sekä huippukokit ja -ravintolat. Scottish Wild Salmon -lohen ostajat ja käyttäjät ylistävät usein tuotteen korkeaa laatua.

Vuosisatojen ajan kalastus on ollut merkittävä elinkeino Skotlannissa. Skotlannin makeanveden kalakannoilla ja kalastoilla on kansainvälistä luonnonperintöarvoa. Vaikka saaliit ovat pienentyneet viime vuosina, Skotlannin lohenkalastuksella on edelleen kansainvälistä merkitystä. Skotlantilainen lohi nauttii maailmanlaajuista mainetta. Skotlannin joissa elää yksi suurimmista ja monimuotoisimmasta lohikannoista Euroopassa. Skotlanti on yksi Euroopan merkittävimmistä merikalastusta harjoittavista kansakunnista. Saaliista 66 prosenttia myydään Yhdistyneissä kuningaskunnissa. Skotlannissa jokia on yli 50 000 kilometriä, ja monissa niistä esiintyy luonnonvaraista lohta ja meritaimenta. Järviä ja lampia on yli 30 000.

Eritelmän julkaisutiedot:

(asetuksen (EY) N:o 510/2006 5 artiklan 7 kohta)

http://archive.defra.gov.uk/foodfarm/food/industry/regional/foodname/products/documents/scottish-wild-salmon-pgi.pdf

(1) EUVL L 93, 31.3.2006, s. 12.